### NN 79/2022 (8.7.2022.), Odluka o naknadi za razvoj komunalnih vodnih građevina na području Grada Nina i Općine Vir trgovačkog društva Vodovod-Vir d.o.o. za komunalne djelatnosti, Vir

Vodovod-Vir d.o.o.

1164

Na temelju članka 52. stavka 1. članka 56. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17 i 66/19), Skupština trgovačkog društva Vodovod-Vir d.o.o., na sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA NA PODRUČJU GRADA NINA I OPĆINE VIR

Članak 1.

Na području pružanja vodnih usluga društva Vodovod-Vir d.o.o. koje čine područja Grada Nina i Općine Vir naplaćuje se naknada za razvoj vodoopskrbe i odvodnje.

Članak 2.

Obveznik naknade za razvoj je korisnik vodne usluge javne vodoopskrbe i odvodnje ili samo javne vodoopskrbe.

Naknada za razvoj je prihod Isporučitelja vodnih usluga.

Članak 3.

Osnovica za obračun naknade za razvoj je jedinica mjere isporučene vodne usluge odnosno 1 m3 isporučene vode.

Naknada za razvoj obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Iznos naknade za razvoj ne podliježe obvezi obračunavanja poreza na dodanu vrijednost.

Članak 4.

Na području Grada Nina visina naknade za razvoj odvodnje utvrđuje se u iznosu od 1,50 kn/m3

Na području Općine Vir visina naknade za razvoj vodoopskrbe i odvodnje utvrđuje se u iznosu od 4,00 kn/m3.

Članak 5.

Račune za vodnu uslugu na području Grada Nina ispostavlja trgovačko društvo Vodovod d.o.o. iz Zadra, vršitelj usluge javne vodoopskrbe.

Račune za vodnu uslugu na području Općine Vir ispostavlja trgovačko društvo Vodovod-Vir d.o.o, vršitelj usluge javne vodoopskrbe i odvodnje.

Članak 6.

Prihod od naknade za razvoj javne vodoopskrbe i odvodnje na području Općine Vir i naknade za razvoj odvodnje Grada Nina prihod je isporučitelja vodnih usluga Vodovod-Vir d.o.o.

Trgovačko društvo Vodovod d.o.o. iz Zadra obvezno je doznačavati trgovačkom društvu Vodovod-Vir d.o.o. naplaćena sredstva naknade za razvoj odvodnje za područje Grada Nina.

Članak 7.

Prihodi od naknade za razvoj koriste se za financiranje gradnje komunalnih vodnih građevina na području Aglomeracije Nin-Privlaka-Vrsi i aglomeracije Vir.

Pod izdatcima gradnje komunalnih vodnih građevina na području aglomeracija treba podrazumijevati sve izdatke vezane za: financiranje projektne i ostale pripremne dokumentacije, rješavanje imovinskopravnih poslova, provedbe postupaka otkupa i izvlaštenja, provođenje studijskih analiza, ishođenja posebnih uvjeta za građenje, provedbu postupaka javnih nabava koje služe u svrhu izgradnje aglomeracija, javne nabave gradnje komunalnih vodnih građevina, provedbu geodetskih poslova, nadzora nad gradnjom, upravljanja projektima gradnje, vođenja projekta i svih troškova vezanih za vođenje, ispitivanje materijala, dijelova ili cijelih građevina, troškove testiranja i probnog rada, za financiranje otplate zajmova, kredita i drugih obaveza ulaganja za gradnju komunalnih vodnih građevina sukladno financijskom planu javnog isporučitelja.

Članak 8.

Nadzor nad obračunom i naplatom naknade za razvoj provodi svaka jedinica lokalne samouprave za svoje područje.

Javni isporučitelj svakoj jedinici lokalne samouprave dostavlja godišnje izvješće o prikupljenim i utrošenim sredstvima naknade za razvoj.

Članak 9.

Stupanjem na snagu ove Odluke prestaju važiti:

1. Odluka o naknadi za razvoj na vodoopskrbnog području Općine Vir (klasa: 021-05/14-01/06; urbroj: 2198/12-06/03-14-21 od 10. rujna 2014. godine).

2. Odluka o naknadi za razvoj (klasa: 325-01/11-01/01; urbroj: 2198/11-01/1-11-1 od 23. ožujka 2011. godine).

Članak 10.

Ova Odluka objavljuje se u »Narodnim novinama« i stupa na snagu 1. srpnja 2022. godine

Broj: 45/2022

Vir, 28. lipnja 2022.

Predsjednik Skupštine
 Antonio Vučetić, v. r.